John le Carré

John le Carré er et pseudonym for David John Moore Cornwell (født 19. oktober 1931, død 12. december 2020), der var en engelsk forfatter, som er kendt for sine spændings- og spionromaner. Han var bl.a. tidligere efterretningsagent. De fleste af hans romaner omhandler spionage under den kolde krig og skildrer britiske efterretningsagenter som alt andet end heroiske funktionærer, der er fuldt bevidste om den moralske dobbelttydighed i deres arbejde.

Spionen George Smiley er hovedpersonen i romanerne Dame konge es spion, Spionen der gik sine egne veje, Til døden jer skiller (disse tre udgør tilsammen George Smiley-trilogien), Telefon til afdøde, Mord på højt plan og Den hemmelige pilgrim. Det overordnede tema i le Carrés romaner er spørgsmålet om, i hvilken grad hensigten helliger midlet.

Han sammenlignes ofte med Graham Greene, men mens denne viser en forståelse for forræderes motiver, er troskab overfor fædrelandet en afgørende faktor i le Carrés tidlige spionromaner. Loyalitetstemaet fortsætter med at være i centrum i flere af de af hans romaner, der foregår efter 1989. I Skrædderen fra Panama er rammen en pastiche over Graham Greenes Vor mand i Havana,mens entreprenante repræsentanter for kommercielle interesser vederfares poetisk retfærdighed i Single & Single og i Den standhaftige gartner.
 
John le Carrés gennemgik en udvikling, hvor han i stigende grad satte det enkelte menneske højere end systemet, prioriterede mennesket over samfundets magtfulde institutioner. For Carré måtte samfundets krav aldrig tilsidesætte borgernes indflydelse. Et godt eksempel er her Det russiske hus. Handlingen foregår under det, Mikhail Gorbatjov troede skulle være Sovjetunionens reformation, men som blev dens sammenbrud; problemstillinger fortsætter i novellesamlingen Den hemmelige pilgrim fra 1990, hvor den oprindelige helt George Smiley igen er en af hovedpersonerne.

John le Carrés spionromaner er næsten blevet en genre for sig selv, og de fleste af dem er blevet filmatiseret, hvor det var muligt med Alec Guinness som George Smiley. De er ikke kun genreromaner, ikke blot spion-thrillers, men lødig litteratur på allerhøjeste niveau. Carré har løftet en i sin oprindelse populær genre op i den store litteratur.

Bibliografi 
 Telefon til afdøde (1966) (Call for the Dead – 1961)
 Mord på højt plan (1962)
 Spionen der kom ind fra kulden (1963)
 Spejlkrigen (1965)
 En lille by i Tyskland (1968)
 The Naïve and Sentimental Lover (1971 - Ikke udgivet på dansk)
 Dame konge es spion (1975) (Tinker, Tailor, Soldier, Spy – 1974)
 Spionen der gik sine egne veje (1977) (The Honourable Schoolboy – 1977)
 Til døden jer skiller (1980) (Smiley's People – 1979)
 Iscenesat (1983) (The Little Drummer – 1983)
 En perfekt spion (1986) (A Perfect Spy – 1986)
 Det russiske hus (1989)
 Den hemmelige pilgrim (1990) (The Secret Pilgrim – 1990) – noveller
 Natportieren (1993) (The Night Manager – 1993) ... om international våbenhandel
 Vort spil (1995) (Our Game – 1995) om løsrivelsesbevægelser i det sydlige Rusland
 Skrædderen fra Panama (1996) (The Tailor of Panama – 1996) ... med reference til Graham Greenes Our Man in Havana
 Single & Single (1999)
 Den standhaftige gartner (2001) (The Constant Gardener – 2001)
 Absolutte venner (2003) (Absolute Friends)
 Den gode tolk (2006) (The Mission Song – 2006) ... om Vestens undertrykkelse og udnyttelse af Afrika
 Marionetten (2008) (A Most Wanted Man - 2008)
 Dimas Drøm (2010) (Our Kind of Traitor - 2010)
 En skrøbelig sandhed (maj 2013) (A Delicate Truth - 2013)
 Duernes tunnel - Historier fra mit liv (2016)
 Spioners arv (A Legacy of Spies - 2017)

Referencer

Eksterne henvisninger 

 John le Carrés officielle websted

Romanforfattere fra England
Thrillerforfattere fra Storbritannien
Spioner for Storbritannien
Spioner fra Storbritannien
Romanforfattere fra Storbritannien